13-1-23-6 ༅། ། ཆོས་སྤྱོད་ཉམས་ལེན་གྱི་རིམ་པ་རབ་ཏུ་གསལ་བ་བཞུགས་སོ། །
༄༅༅། ། ན་མོ་གུ་རུ་ཨཱརྻ་མ་ཧཱ་ཀཱ་རུ་ཎི་ཀཱ་ཡ། ། བླ་མ་མཆོག་དང་དབྱེར་མེད་པའི། ། སྤྱན་རས་གཟིགས་ལ་གུས་བཏུད་ནས། ། ཆོས་སྤྱོད་ཉམས་ལེན་རིམ་པ་ནི། ། གོང་མའི་གསུང་ལས་བཏུས་ཏེ་བྲི། ། འདིར་ལ་སྟོད་ཀྱི་རྟོགས་ལྡན་ཆེན་པོ་ཤེས་རབ་མགོན་པོའི་གསུང་ལས་བྱུང་བ་ཆོས་སྤྱོད་ཉམས་ལེན་གྱི་རིམ་པ་མང་དུ་ཡོད་པ་ལས། ཉེར་མཁོ་འགའ་ཞིག་བསྡུས་ཏེ་བསྟན་པ་ལ། རང་དོན་དུ་བྱ་བ། གཞན་དོན་དུ་བྱ་བ་གཉིས་སུ་ཡོད། དང་པོ་ལའང་ཚེ་འདིའི་ཉམས་ལེན་གྱི་རིམ་པ། ཚེ་ཕྱི་མའི་ཉམས་ལེན་སྔོན་བསུ་གཉིས། དང་པོ་ལ་ཐོ་རངས་བྱ་བ། དེ་ནས་འཕེན་པ་གཏོང་བ། དེ་ནས་སྡོམ་པ་བླང་བ། དེ་ནས་སྐྱབས་སུ་འགྲོ་བ། དེ་ནས་སེམས་བསྐྱེད་པ། དེ་ནས་ཚེ་བསྲིང་བ། དེ་ནས་བླ་མ་ལ་དངོས་གྲུབ་ཞུ་བ། དེ་ནས་བསྐྱེད་རིམ་སྒོམ་པ། དེ་ནས་རྫོགས་རིམ་སྒོམ་པ། དེ་ནས་ཁྲུས་བྱ་བ། དེ་ནས་ཕྱག་འཚལ་བ། དེ་ནས་ཡན་ལག་བདུན་པ་འབུལ་བ། དེ་ནས་སྦྱིན་སྲེག་གིས་ཚ་བ་སྐོལ་བ། དེ་ནས་ཟས་སྐོམ་ལོངས་སྤྱོད་པ། དེ་ནས་བསྐོར་བ་བྱ་བ། དེ་ནས་གཏོར་མ་གཏོང་བ། དེ་ནས་སཱཙྪ་གདབ་པ། དེ་ནས་བདེ་བར་གཤེགས་པའི་བཀའ་འདོན་པ། དེ་ནས་ཉམས་ཆག་བསྐང་བ། དེ་ནས་བར་ཆད་བསལ་བ། དེ་ནས་སྲུང་ཟློག་བྱ་བ། དེ་ནས་བྱ་བ་ཐམས་ཅད་དགེ་སྦྱོར་དུ་དྲིལ་བ་སྟེ་ཉི་ཤུ་རྩ་གཉིས་སུ་ཡོད། དང་པོ་ཐོ་རངས་སྔ་བར་ལངས་ཤིང་གཉིད་སད་མ་ཐག་རིག་པ་ནམ་མཁར་གཏད་དེ། རླུང་རོ་ཁ་ཡར་འབུད། འཁྲུལ་འཁོར་ཁ་ཡར་བྱ། དེ་ནས་ཉམས་ལེན་གང་བྱེད་ཀྱི་ཁྲིད་རིམ་རྣམས་ཀྱི་ཚིག་དོན་ལ་སེམས་ཅེར་གྱིས་བལྟས་ནས་གཞིགས་འབྲེལ་གཏོང་། རང་ལུས་ལྷ་གང་མོས་སུ་ལམ་གྱིས་བསྒོམ། གཉིས་པ་འཕེན་པ་གཏོང་བ་ནི། དལ་འབྱོར་རྙེད་དཀའ་དང་འཆི་བ་མི་རྟག་པ། ལས་རྒྱུ་འབྲས་འཁོར་བའི་ཉེས་དམིགས་བསྒོམ། ཅིས་ཀྱང་དགོས་པ་མེད། ཆོས་ནས་གསུངས་པ་བཞིན་མི་འབུངས་རེ་སྙམ་དུ་གོ་ཆ་གྱོན་ནོ། ། གསུམ་པ་སྡོམ་པ་བླང་བ་ནི། བཤགས་པ་བསྡུས་པ་ཞིག་བྱ། མཆོད་པ་ཞིག་ཕུལ་ནས། སྡོམ་པ་རྒྱས་པར་ཆོ་ག་བཞིན་ལེན་པའམ། ཡང་ན། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། ། བྱང་ཆུབ་བར་དུ་བདག་ནི་སྐྱབས་སུ་མཆི། ། བདག་གིས་སྦྱིན་སོགས་བགྱིས་པའི་བསོད་ནམས་ཀྱིས། ། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག། ཅེས་ལན་གསུམ་དོན་དྲན་བཞིན་པས་བྱ། བཞི་པ་སྐྱབས་སུ་འགྲོ་བ་ནི། མདུན་གྱི་ནམ་མཁར་བླ་མ་དཀོན་མཆོག་ཐམས་ཅད་བཞུགས་པར་བསྒོམས་ལ། རང་གཞན་གྱི་ལུས་དང་ལོངས་སྤྱོད་འབུལ། འཁོར་བའི་སྡུག་བསྔལ་ལ་འཇིགས་པའི་བསམ་པས། སངས་རྒྱས་ཆོས་དང་དགེ་འདུན་གསུམ་ལ་སྐྱབས་སུ་མཆིའོ། ། བླ་མ་ཡི་དམ་མཁའ་འགྲོ་གསུམ་ལ་སྐྱབས་སུ་མཆིའོ། ། ལྟ་བ་སྒོམ་པ་སྤྱོད་པ་གསུམ་ལ་སྐྱབས་སུ་མཆིའོ། ། ཞེས་མང་དུ་བརྗོད་དོ། ། ལྔ་པ་སེམས་བསྐྱེད་པ་ནི། སེམས་ཅན་ཐམས་ཅད་ཀྱི་དོན་དུ་ངས་སངས་རྒྱས་ཐོབ་པར་བྱ། དགེ་སྦྱོར་ཐམས་ཅད་ཀྱང་དེའི་ཆེད་དུ་བྱའོ་སྙམ་པས། སེམས་ཅན་ཐམས་ཅད་བདེ་བ་དང་ལྡན་པར་གྱུར་ཅིག། སྡུག་བསྔལ་དང་བྲལ་བར་གྱུར་ཅིག། བདེ་བ་དང་མི་འབྲལ་བར་གྱུར་ཅིག། ཉེ་རིང་ཆགས་སྡང་མེད་པར་གྱུར་ཅིག། ཇི་ལྟར་དུས་གསུམ་མགོན་པོ་རྣམས། ། བྱང་ཆུབ་ཏུ་ནི་ངེས་མཛད་པའི། ། བྱང་ཆུབ་སེམས་ནི་བླ་མེད་པ། ། དམ་པ་བདག་གིས་བསྐྱེད་པར་བགྱི། ། ཞེས་ཅི་རིགས་བརྗོད་དོ། ། དྲུག་པ་ཚེ་སྲིང་བ་ནི། མདུན་གྱི་ནམ་མཁར་བླ་མ་དཀོན་མཆོག་ཐམས་ཅད་བྱོན་པར་བསྒོམས་ལ། བདག་གི་དུས་མིན་འཆི་བ་ཟློག་ཏུ་གསོལ། ། ཚེའི་དངོས་གྲུབ་ཐོབ་པར་མཛད་དུ་གསོལ། ཞེས་གསོལ་བ་བཏབ། རང་གི་སྙིང་གར་ཟླ་བའི་སྟེང་དུ་བླ་མ་དང་དབྱེར་མེད་པའི་མགོན་པོ་ཚེ་དཔག་མེད་སྐུ་མདོག་དམར་པོ་ཞལ་གཅིག་ཕྱག་གཉིས་མཉམ་བཞག་གི་སྟེང་ན་ཚེ་བུམ་འཛིན་པ། ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ་གསལ་བར་གྱུར། ཨོཾ་ཨཱ་ཡུཿཛྙཱ་ན་སིདྡྷི་ཧཱུྃ། ཞེས་མང་དུ་བགྲང་། ཚེ་དཔག་མེད་འོད་དུ་ཞུ་ནས་ཐིག་ལེ་སྟེང་དཀར་པོ་འོག་དམར་པོ་སྲན་མ་ཕྱེད་བཀས་ཙམ་གཉིས་ཀྱི་བར་ན་སངས་རྒྱས་ཐམས་ཅད་ཀྱི་ཐུགས་ཀྱི་སྙིང་པོ་ཧཱུྃ་མཐིང་ག། དེ་ལས་འོད་ཟེར་དཀར་པོ་སྣ་བུག་གཡས་ནས་ཐོན། དུས་གསུམ་སངས་རྒྱས། ཚེ་དཔག་མེད་རིགས་ལྔ། ཚེའི་རིག་འཛིན་ཐོབ་པ་ཐམས་ཅད་ལ་ཕོགའོད་དམར་པོར་ཞུ། སྣ་གཡོན་ནས་ཞུགས། ཐིག་ལེ་ཧཱུྃ་བཅས་ལ་ཐིམ་པར་མོས་ལ་ཅི་ནུས་སུ་མཉམ་པར་བཞག། འཕྲོ་བཅད་ཙ་ན། ཐིག་ལེ་བདུད་རྩིར་ཞུ། ལུས་ཁེངས། འཆི་མེད་གཡུང་དྲུང་ཐོབ། བདེ་སྟོང་དུ་གྱུར་པར་བསྒོམ་མོ། ། དེ་ནི་རྒྱུད་ཀྱི་དགོངས་པ་ནཱ་རོ་པའི་ཕྱག་ལེན་ནོ། ། ཡང་ན་སྤྱི་བོར་ཨ་ལས་ཐོད་པ་ཕྱི་དཀར་ལ་ནང་དམར་པ། ནང་དུ་ཨ་དཀར་པོ་ལས་འོད་ཟེར་ཁ་དོག་སྣ་ལྔ་འཕྲོས། བདེ་མཆོག་རིགས་ལྔ་ནམ་མཁར་བཞུགས་པའི་ཐུགས་ཀར་ཕོག། ཐུགས་ཀའི་ས་བོན་རྣམས་བདུད་རྩིར་ཞུ། ཨ་ལ་ཐིམ་ཞིང་ཐོད་པ་ཁེངས། ལུད་པས་ལུས་ཀྱི་ནང་ཐམས་ཅད་གང་བར་གྱུར། ཨོཾ་ཧྲཱིཿཧ་ཧ་ཧཱུྃ་ཧཱུྃ་ཕཊ། ཨ་ཡུརྫྙཱ་ན་སིདྡྷི་ཧཱུྃ། ཞེས་མང་དུ་བགྲང་། འཕྲོ་འཇོག་ཙ་ན། རིགས་ལྔ་ཐོད་པ་ལ་ཐིམ། ཐོད་པ་འོད་དུ་ཞུ་རང་ལ་ཐིམ་པར་བསྒོམ། འདི་ནི་ཤིན་ཏུ་ཟབ་པ་རྩ་རྒྱུད་ལེའུ་ལྔ་པ་ནས་གསུངས་པའོ། ། ཡང་ན། མཎྜལ་གྱི་སྟེང་དུ་ཚོམ་བུ་དགུ་བཀོད། སྟེང་དུ་ཚེའི་བུམ་པ་ཆང་དང་བུམ་རྫས་བདུད་རྩི་ལྔས་གང་བ་བཞག། མཆོད་གཏོར་འབུལ། བུམ་པ་ཚེ་དཔག་མེད་དུ་བསྐྱེད། ཐུགས་ཀའི་སྔགས་ལས་འོད་འཕྲོས་པས། ཚེའི་བཅུད་བསྡུས་པར་བསྒོམས་ལ། ཨོཾ་ཨཱ་ཡུར་དེ་བ་ས་ར་ཧེ་ཀ་ར་རེ་ཤྭ་ར་ཧེ། ཨོཾ་ཨ་མཱ་ར་ཎི་ཛཱི་ཝནྟི་ཡེ་སྭཱ་ཧཱ། ཞེས་བརྒྱ་རྩ་བཟླས་ཆང་ལ་བཏབ། ཚེ་དཔག་མེད་བདུད་རྩིར་ཞུ་བར་བསྒོམ། ཆང་རང་གིས་འཐུང་བདུད་རྩིས་ལུས་ཁེངས་པར་བསྒོམ་མོ། ། དེ་ནི་ཐུགས་སྒྲུབ་ནག་མོ་ནས་གསུངས་པའོ། ། བདུན་པ་བླ་མ་ལ་དངོས་གྲུབ་ཞུ་བ་ནི། ཕྱིའི་མཆོད་པ་རྫས་དང་ཡོ་བྱད་བླ་མ་ལ་འབུལ། ནང་གི་མཆོད་པ་ལུས་ངག་ཡིད་གསུམ་བླ་མའི་ཞབས་ཏོག་ལ་བཀོལ། གསང་བའི་མཆོད་པ་ཕྱག་རྒྱ་མཚན་ལྡན་རྒྱན་གྱིས་སྤྲས་ནས་འབུལ། དེ་ནས་རང་ཡི་དམ་དུ་བསྒོམས་པའི་སྤྱི་བོར་བླ་མ་མི་བསྐྱོད་པའི་ངོ་བོར་བཞུགས་པ་ལ། བླ་མ་ཡི་དམ་སངས་རྒྱས་བྱང་ཆུབ་སེམས་དཔའ་ཐམས་ཅད་ཐིམ་པར་བསྒོམ། ཡན་ལག་བདུན་པ་འབུལ། བླ་མ་ལས་འོད་ཟེར་དཀར་དམར་མཐིང་གསུམ་འཕྲོས། རང་གི་གནས་གསུམ་དུ་ཕོག་པས་བར་ཆད་ཞི་ནས་དངོས་གྲུབ་ཐོབ། རང་ལས་འོད་ཟེར་འཕྲོས་སེམས་ཅན་ཐམས་ཅད་ལ་ཕོག་པས་སྒྲིབ་པ་དག་ཅིང་བྱིན་རླབས་ཞུགས་པར་གྱུར། མོས་གུས་ཀྱི་གདུང་བ་བསྐྱེད་ནས་གསོལ་བ་ཡུན་རིང་དུ་གདབ། དེ་ནས་ལག་པ་ཐལ་མོ་སྦྱར་མོས་གུས་བསྐྱེད་དེ། སྐུ༷་ཡི་སྤྱོད་པ་རྣམ་དག་པ། ། སངས་རྒྱས་དགྱས་པའི་ཚུལ་ཁྲིམས་ལྡན། ། གསུང་གི་ཕྲིན་ལས་ཕུན་ཚོགས་པ། ། ཤེས་བྱའི་དཀྱིལ་འཁོར་མ་ལུས་མཁྱེན། ། ཐུགས་ཀྱི་དགོངས་པ་རབ་ཟབ་པ། ། ཆོས་རྣམས་ཀུན་གྱི་དེ་ཉིད་མཁྱེན། ། མཁས་པ་ཐམས་ཅད་དགའ་མཛད་པ། ། ཡོན་ཏན་རྒྱ་མཚོ་ཁྱེད་ལ་མངའ། ། སེམས་ཅན་ཐམས་ཅད་སྨིན་མཛད་པའི། ། ཕྲིན་ལས་མངའ་བ་ཆོས་ཀྱི་རྗེ། ། ཁྱེད་ལ་གུས་པས་དཔལ་དུ་བྱེད། ། བསྟན་པས་བློ་གྲོས་མཆོག་ཏུ་འགྱུར། ། བསྟེན་ན་འཇིགས་པ་མེད་པར་བྱེད། ། བསྙེན་བཀུར་བྱས་ན་བདེ་བ་ཐོབ། ། དེ་འདྲའི་དཔལ་ལྡན་ཆོས་ཀྱི་རྗེ། ། བླ་མ་མཆོག་ལ་གསོལ་བ་འདེབས། ། མཆོད་པ་ཐམས་ཅད་སྤངས་ནས་ནི། ། བླ་མ་མཆོད་པ་བྱའོ་ཞེས། ། སངས་རྒྱས་ཀུན་གྱིས་མཐུན་པར་གསུངས། ། དེ་བས་དངོས་པོ་ཐམས་ཅད་ཀྱིས། ། བླ་མ་མཉེས་པར་བྱེད་པར་ཤོག། སྐྱེ་བ་འདི་དང་སྐྱེ་བ་གཞན། ། ཇི་སྲིད་སངས་རྒྱས་མ་ཐོབ་བར། ། དེ་སྲིད་བླ་མའི་ཞབས་དྲུང་དུ། ། འབྲལ་བ་མེད་པར་གནས་གྱུར་ཅིག། མཆོད་པ་ཀུན་གྱིས་མཆོད་པ་དང་། ། དམ་ཆོས་རྟག་ཏུ་ཉན་བྱེད་ཅིང་། ། བཀའ་བཞིན་སྒྲུབ་པ་བྱེད་པར་ཤོག། ཁྱོད་ནི་རྒྱལ་དང་རྒྱལ་བའི་སྲས། ། རབ་བྱུང་དགེ་བསྙེན་ཁྱིམ་པ་སོགས། ། འགྲོ་བ་ཀུན་གྱི་གཟུགས་མཛད་ནས། ། གདུལ་བྱ་ཐམས་ཅད་སྨིན་པར་མཛད། ། ཉི་མའི་འོད་ཟེར་རབ་ཚ་ཡང་། ། མེ་ཤེལ་མེད་པར་མེ་མི་ཕྱིན། ། དེ་བཞིན་སངས་རྒྱས་བྱིན་རླབས་ཀྱང་། ། བླ་མ་མེད་པར་འཇུག་མི་ནུས། ། དེས་ན་ཁྱོད་ནི་མཉེས་པ་ཡིས། ། སངས་རྒྱས་ཐམས་ཅད་མཉེས་པར་འགྱུར། ། དཀོན་མཆོག་གསུམ་པོ་གཅིག་བསྡུས་པའི། ། བླ་མ་མཆོག་ལ་བདག་སྐྱབས་མཆི། ། ཁྱེད་ནི་གང་ལ་མཉེས་གྱུར་པའི། ། ཕྲིན་ལས་དེ་ཉིད་འགྲུབ་པར་མཛོད། ། མི་མཉེས་བྱེད་པ་རྣམ་སྤངས་ཏེ། ། རང་གི་བྱང་ཆུབ་ཀྱང་དོར་ནས། ། སྐྱེ་ཞིང་སྐྱེ་བ་ཐམས་ཅད་དུ། ། ཁྱེད་ཀྱི་ཕྲིན་ལས་བསྒྲུབ་པར་བགྱི། ། ཞེས་བརྗོད་པས། བླ་མ་འོད་དུ་ཞུ་ནས་རང་ལ་ཐིམ། སྐུ་གསུང་ཐུགས་དང་ལུས་ངག་ཡིད་གསུམ་དབྱེར་མེད་དུ་གྱུར་པར་བསྒོམ། དེ་ལྟར་ཞག་རེ་ལ་ཐུན་བཞི། དྲུག། གཉིས། ཐ་ནའང་རེ་རེ་མ་ཆགས་པར་བྱས་ན་ཚེ་འདིར་མཆོག་གི་དངོས་གྲུབ་ཐོབ་བོ། ། འདི་ནི་དཔལ་ལྡན་བིརྦ་པའི་བཞེད་པ་ས་སྐྱ་པའི་ཕྱག་ལེན་ནོ། ། བརྒྱད་པ་བསྐྱེད་རིམ་བསྒོམ་པ་ནི། ཨོཾ་སྭ་བྷཱ་ཝ་ཤུདྡྷཿསརྦངྷརྨཱཿསྭ་བྷཱ་ཝ་ཤུདྡྷོ྅ཧཾ། རང་ལུས་དང་སྣོད་བཅུད་སྟོང་པར་གྱུར། སྟོང་པའི་ངང་ལས་པད་ཉིའི་སྟེང་དུ་རང་སེམས་ཧཱུྃ་ཡོངས་སུ་གྱུར་པ་ལས་དཔལ་བདེ་མཆོག་སྐུ་མདོག་སྔོན་པོ་ཞལ་གཅིག་ཕྱག་གཉིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་ཅིང་ཞབས་གཡས་བརྐྱངས་གཡོན་བསྐུམས་པས་འཇིགས་བྱེད་དང་དུས་མཚན་མནན་པ། སྣ་ཚོགས་རྡོ་རྗེ་དང་ཟླ་བ་ཕྱེད་པས་བརྒྱན་པ། སྤྱན་གསུམ་པ། དགའ་བ་འཛིན་པ། སྦྲང་རྩི་འཐུང་བ། དེའི་པང་དུ་རྡོ་རྗེ་ཕག་མོ་ཞལ་གཅིག་ཕྱག་གཉིས་གྲི་གུག་དང་ཀ་པཱ་ལ་འཛིན་པ། ཐོད་པ་སྐམ་པོའི་རྒྱན་ཅན་ཕྱག་རྒྱ་ལྔ་དང་ལྡན་པ། སྐྲ་ནག་པོ་གྲོལ་བ། སྤྱན་གསུམ་པ། སྐུ་མདོག་དམར་མོས་འཁྱུད་པར་གྱུར། ཡབ་ཀྱི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་གི་མཐའ་མར་སྙིང་པོས་བསྐོར་བ་ལས་སྔགས་ཕྲེང་འཕྲོས། ཡབ་ཀྱི་སྐུའི་དབྱིབས་བརྒྱུད། ཡུམ་གྱི་པདྨ་ནས་ཞུགས། ཡུམ་གྱི་ཞལ་ནས་ཡབ་ཀྱི་ཞལ་དུ་འཁོར་བར་གྱུར། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་ཧུྃ་ཧཱུྃ་ཕཊ། ཌཱ་ཀི་ནི་ཛཱ་ལ་སཾ་བ་རཾ་སྭཱ་ཧཱ། ཨོཾ་ཧྲཱིཿཧ་ཧ་ཧུྃ་ཧཱུྃ་ཕཊ། ཅེས་བཟླས་པ་བྱ། རྗེས་སུ་སྣང་ལ་རང་བཞིན་མེད་པར་བསྒོམ། སྤྱོད་ལམ་ཐམས་ཅད་བསྐྱེད་རིམ་གྱི་ངང་ནས་བྱ། འདི་ནི་སངས་རྒྱས་ཐོབ་པའི་སྒོམ་བཟླས་ཡིན། བདེ་མཆོག་རྩ་རྒྱུད་ནས་བཤད་པ་བླ་མ་ཨ་བྷ་ཡའི་ཕྱག་ལེན་ནོ། ། གཞན་ཡང་ཡི་དམ་གྱི་སྒོམ་བཟླས་གང་མོས་བྱས་པས་ཆོག་གོ། དགུ་པ་རྫོགས་རིམ་སྒོམ་པ་ལ་གཏུམ་མོ་བསྒོམ་པ་ནི། ལུས་གནད་རྐང་པ་ཙོག་པུ་རྐང་པ་གཡས་པའི་མཐིལ་གྱིས་གཡོན་པའི་བོལ་མནན། ལག་པ་གཉིས་པུས་མཁྱུད་བྱ། རང་ལུས་རྡོ་རྗེ་ཕག་མོར་བསྒོམ། ཕྱོགས་བཞིར་མཁའ་འགྲོ་སྡེ་བཞི་བསྒོམ། རང་གི་ལྟེ་བ་ནས་མེ་འབར་བས་ལུས་ཀྱི་ནང་ཐམས་ཅད་ཁེངས། དབང་པོའི་སྒོ་དང་བ་སྤུའི་བུ་ག་ཐམས་ཅད་ནས་ཉུག་ཉུག་འདུག་པར་བསྒོམ། ཨོཾ་ཧ་རི་ནི་ས་བཛྲ་ཡོ་གི་ནཱི་རཾ་རཾ་འུར་འུར་འདུས་འདུས་སྭཱ་ཧཱ། ཞེས་བཟླ། རླུང་མ་བཟུང་ནའང་ཡོན་ཏན་སྐྱེ། རླུང་ཁ་སྦྱོར་བཟུང་ན་དྲོད་རྟགས་མྱུར། འཁྲུལ་འཁོར་སྐེད་པ་བསྐོར། ཅུང་ཟད་བརྡབ། ན་ན་གང་ན་སར་མེའི་འཁོར་ལོ་འཁོར་བས་ནད་བསྲེགས་པར་བསྒོམ། དེ་བཞིན་དུ་རྟོག་པ་འཕྲོ་ན་སྙིང་གར་བསྐོར། ཆགས་པ་སྐྱེ་ན་གསང་གནས་སུ་བསྐོར། རྗེས་མི་རྟོག་པའི་ངང་ལ་བཞག། གྲིབ་ལ་འཛེམ། ཟས་སྤྱོད་གཟབ། ཐིག་ལེ་བསྲུང་། དེ་ནི་མཁའ་འགྲོ་གཏུམ་མོ་རྒྱུད་ཀྱི་དགོངས་པ་མི་ཏྲ་ཇོ་ཀིའི་ཕྱག་ལེན་ནོ། ། དེ་ནས་ཕྱག་རྒྱ་ཆེན་པོ་བསྒོམ་པ་ནི། ལུས་ངག་ཡིད་གསུམ་དབེན་པ་བརྟེན། ལུས་གནད་ལྟ་སྟངས་བྱ། སེམས་མ་བཅོས་པ་རང་བཞིན་སོ་མར་བཞག། ཉོན་མོངས་དང་རྣམ་རྟོག་ཤར་ན་རྗེས་སུ་མི་འབྲངས། དེའི་ངོ་བོར་བལྟ། མི་ཡེངས་པར་དྲན་པ་རྒྱུན་དུ་བསྟེན། རྐྱེན་སྣང་དང་ཆོས་སྐུ་བསྲེ། ལམ་གྱི་དྲོད་རྟགས་དང་ཉམས་སྣང་གང་ལ་ཡང་ཞུམས་པ་དང་ཁེངས་པ་མི་བྱེད་པར་ཆུ་ཟླ་ལྟ་བུར་བསྒོམ། དེ་ཡང་དང་པོ་བླ་མ་ཉམས་མྱོང་ཅན་གྱི་དྲུང་དུ་སེམས་ཐག་བཅད་ནས་ཡེངས་མེད་དུ་བསྒོམས་པས་ཇེ་གསལ་ཇེ་བརྟན་ལ་འགྲོ་བ་ཡིན་ནོ། ། བཅུ་པ་ཁྲུས་བྱ་བ་ནི། ཕྱིའི་ཁྲུས་ལ་ཆུའི་ཁྲུས་ནི། བུམ་ནང་དུ་ཆུ་སྣ་ཅི་མང་དང་བུམ་རྫས་བླུག། བུམ་ནང་དུ་ཡི་དམ་གང་མོས་བསྐྱེད་པའི་ཐུགས་ཀ་ནས་འོད་འཕྲོས། ཕྱོགས་བཅུའི་སངས་རྒྱས་ཀྱི་ཐུགས་ཀ་ནས་ཡེ་ཤེས་ཀྱི་བདུད་རྩི་བཀུག། ལྷ་ལ་ཐིམ་པར་བསྒོམ། སྙིང་པོ་བགྲང་། ལྷ་ཆུར་ཞུ་བར་བསམས་ནས་ཁྲུས་བྱ། ཡང་ན་རྟེན་ལ་སྐུ་ཁྲུས་གསོལ། རྟེན་གྱི་ཐུགས་ཀ་ནས་བདུད་རྩི་བབས་པར་བསམས་ནས་ཁྲུས་བྱ། གཞན་ལ་ཡང་བྱས་པས་ཆོག། སའི་ཁྲུས་ནི། ས་སྣ་ཚང་བ་དང་གནས་ཆེན་གྱི་ས། སིནྡྷཱུར། ཀ་པཱ་ལ་སོགས་ཡི་དམ་དུ་བསྒོམ། ཞུ་ུབས་ལུས་ལ་བྱུག་གཏོར་བྱའོ། ། མེའི་ཁྲུས་ནི། ཤུག་པ་བ་ལུ་ལ་སོགས་པའི་མེ་སྦར། ཡེ་ཤེས་ཀྱི་ཁྲོ་བོའི་མེ་དཔུང་དུ་བསྒོམ། ནད་གདོན་སྡིག་སྒྲིབ་ཐམས་ཅད་བསྲེགས་པར་བསམ། མེ་ལ་ཕར་འགོང་ཚུར་འགོང་བྱ། རྐང་ལག་མེ་ལ་བཤུར་རོ། ། རླུང་གི་ཁྲུས་ནི། རླུང་རྣམས་ཡེ་ཤེས་ཀྱི་རླུང་ལྷ་མོའི་རང་བཞིན་དུ་བསྒོམས་ལ། རང་གི་ལུས་རླུང་གང་ཆ་ེསར་ཕྱར། མི་མཐུན་པའི་ཕྱོགས་ཐམས་